ເມື່ອບໍ່ດົນມານີ້, ຢູ່ນະຄອນຫຼວງວຽງຈັນ ສປປ ລາວ ໄດ້ດໍາເນີນພິທີມອບຮັບ ແລະສົ່ງ 3 ອັດຖິທະຫານອາສາສະໝັກ ແລະຊ່ຽວຊານຫວຽດນາມ ທີ່ເສຍສະຫຼະຊີວິດໃນປາງສົງຄາມຢູ່ ສປປ ລາວ ກັບຄືນປະເທດ. ແຕ່ປີ 2000 ຮອດປີ 2020, ຄະນະປະຕິບັດງານພິເສດແຂວງຮ່າຕິ໋ງ ໄດ້ສົມທົບກັບກອງບັນຊາການທະຫານນະຄອນຫຼວງວຽງຈັນ ຈັດຕັ້ງການຊອກຫາ, ຂຸດເອົາ ແລະທ້ອນໂຮມໄດ້ 124 ອັດຖິທະຫານອາສາສະໝັກ ແລະຊ່ຽວຊານຫວຽດນາມ ທີ່ເສຍສະຫຼະຊີວິດໃນປາງສົງຄາມຢູ່ລາວ. ສະເພາະການທ້ອນໂຮມອັດຖິລະດູແລ້ງປີ 2020-2021 ນີ້, ກອງໄດ້ຊອກຫາ, ຂຸດເອົາ ແລະຈັດສົ່ງ 3 ອັດຖິທະຫານອາສາສະໝັກ ແລະຊ່ຽວຊານຫວຽດນາມ ທີ່ເສຍສະຫຼະຊີວິດໃນປາງສົງຄາມຢູ່ລາວກັບຄືນປະເທດ.
ໃນໄລຍະຜ່ານມາ, ວຽກງານຊອກຫາ, ທ້ອນໂຮມອັດຖິທະຫານທີ່ເສຍສະຫຼະຊີວິດເພື່ອຊາດ ບັນລຸໄດ້ເປົ້າໝາຍວາງອອກ, ນຳມາເຊິ່ງຄວາມໝາຍດ້ານການເມືອງຢ່າງເລິກເຊິ່ງ. ເຖິງຢ່າງໃດກໍ່ຕາມ, ຍັງມີຫຼາຍອັດຖິທະຫານເສຍສະຫຼະຊີວິດເພື່ອຊາດພວມນອນຢູ່ບັນດາສະໜາມຮົບເກົ່າ, ໃນປ່າເລິກ. ການຊອກຫາ, ທ້ອນໂຮມອັດຖິທະຫານເສຍສະຫຼະຊີວິດເພື່ອຊາດນັບມື້ນັບປະສົບກັບຄວາມຫຍຸ້ງຍາກ, ແຕ່ວ່າດ້ວຍມູນເຊື້ອ “ກິນເຂົ້າຄິດຮອດຄຸນນາກິນປາຄິດຮອດຄຸນນ້ຳ” ຂອງຊາດ ແລະຕອບສະໜອງຄວາມມຸ່ງມາດປາດຖະໜາ ແລະຄວາມມຸ່ງຫວັງຂອງຍາດຕິພີ່ນ້ອງ ແລະຄອບຄົວທະຫານເສຍສະຫຼະຊີວິດເພື່ອຊາດ, ບັນດາອົງການ, ກົມກອງໃນທົ່ວກອງທັບຍັງມານະພະຍາຍາມໃນການເດີນທາງໄປຊອກຫາອັດຖິທະຫານເສຍສະຫຼະຊີວິດເພື່ອຊາດ.
ດ້ວຍຄວາມຮັບຜິດຊອບດ້ານການເມືອງຕໍ່ພັກ, ຕໍ່ປະຊາຊົນ ແລະຄວາມຮູ້ບຸນຄຸນຢ່າງເລິກເຊິ່ງຕໍ່ບັນດານັກຮົບວິລະຊົນທີ່ເສຍສະຫຼະຊີວິດເພື່ອຊາດເພື່ອພາລະກິດປົດປ່ອຍຊາດ, ປົກປັກຮັກສາປະເທດຊາດ ແລະເຮັດພັນທະສາກົນ, ບັນດາກຳລັງເຮັດໜ້າທີ່ຊອກຫາທ້ອນໂຮມ ແລະກຳນົດອັດຖິທະຫານເສຍສະຫຼະຊີວິດເພື່ອຊາດ ພວມມານະພະຍາຍາມຜ່ານຜ່າຄວາມຫຍຸ້ງຍາກ, ສູ້ຊົນປະຕິບັດໜ້າທີ່ຊອກຫາທ້ອນໂຮມ ແລະກຳນົດອັດຖິທະຫານເສຍສະຫຼະຊີວິດເພື່ອຊາດເປັນຢ່າງດີ, ຕອບສະໜອງຄວາມມຸ່ງມາດປາດຖະໜາ, ຄວາມເຊື່ອໝັ້ນຂອງພັກ, ລັດ, ປະຊາຊົນ, ຍາດຕິພີ່ນ້ອງ, ຄອບຄົວນັກຮົບເສຍສະຫຼະຊີວິດເພື່ອຊາດ.
ໄຊພອນ